Disporum smilacinum
Gloriosa superba
**סתווניתיים** (שם מדעי: .Colchicaceae DC) היא משפחת צמחים עשבוניים רב-שנתיים, חד-פסיגיים בעלי פקעת או קנה שורש (בסוג *Gloriosa*), בעבר שוייכה למשפחת השושניים. המשפחה מונה 15 סוגים ו-280 מינים ונפוצה באזורים ממוזגים ובאזורים טרופיים ברוב העולם למעט אמריקה הדרומית.

משפחת הסתווניתיים מיוצגת בישראל וסביבתה (כולל סיני והרי אדום) על ידי 13 מינים שכולם נמנים על הסוג סתוונית (כולל בצלציה ארץ-ישראלית ולא כולל סתוונית רמון שעדיין לא הוגדר למדע). שלושה מהם בסכנה: סתוונית קצרת-עלים, סתוונית התשבץ וסתוונית רמון (עדיין לא תוארה למדע).

כל מיני הסתווניתיים מכילים את הרעלן קולכיצין (colchicine), הקרוי אף הוא על שם הסתוונית.

מאפיינים
--------

סתוונית היורה גדלה בר בגינה בנתניה
סתוונית היורה
סוגי המשפחה הם גאופיטים, בעלי פקעת או קנה שורש (במיני הסוג *Gloriosa*). 

העלים ערוכים כשושנת בבסיס הצמח, או שהם מסורגים לאורך הגבעול, לפעמים נגדיים או מאוגדים. העלים פשוטים, תמימים, יושבים (חסרי פטוטרת), דמויי סרגל-אזמל, שטוחים, לעיתים קרובות עוטפים את הגבעול (בבסיסם נדנים), מעורקים לאורכם בעורקים מקבילים, לעתים-נדירות (בסוג Gloriosa) קודקודם מסתיימים בקנוקנת.

הגבעולים זקופים או מטפסים, פשוטים או מסועפים, לעיתים חסרים.

התפרחות מסוג סוכך, אשכול או שיבולת, או פרחים יחידים, אם או בלי חפים.

הפרחים, נכונים, בעלי עטיף פשוט, על פי רוב דו-מיניים, בעל שחלה עילית, בעלי פטוטרת או מחוסרים. הפרחים מואבקים על ידי חרקים. 

העטיף בעל עלים כותרתיים השווים פחות או יותר זה לזה בצורתם ובגודלם, מופרדים לאורכם או יוצרים צינור ארוך וצר בבסיס הפרח (למשל, מיני סתוונית), לפעמים ישנם צופנים בבסיסם. 

האבקנים 6, הזירים מפורדים, או נעוצים בבסיס אונות העטיף, דקים או לעיתים מעובים בבסיסם. המאבקים בני שני לשכות מתחברים מבסיסם אל הזיר (basifixed anther) או מגבם באזור ציר יחסית (dorsifixed anther) ופונים לכל מיני כיוונים. פתיחת המאבקים באמצעות סדקי אורך שפונים החוצה ולעיתים רחוקות פנימה. 

השחלה עילית יושבת (מחוסרת עוקץ של עצמה), בעלת 3 עלי שחלה מאוחים, 3 מגורות, בכל מגורה 5 עד 50 ביציות, השיליה חיקית (זוויתית). 

עמוד השחלה יחיד או שלושה, אם יחיד אז עמוד השחלה מתפצל בחלקו העליון ל-3 אונות, זקופות או כפופות בזווית ישרה מהשחלה. אם שלוש, אז הם מפורדים, ישרים או כפופים לאחור. כל אונה או עמוד שחלה נושא צלקת זעירה, יבשה או רטובה. 

הפרי הלקט, הנפתח לאורך המחיצות בתפר הגב (**פְּתִיחָה חוֹצַת חַיִץ**) או בין המגורות (**פְּתִיחָה חוֹצַת מְגוּרָה**) בשלוש קשוות בשרניים או בעלי מרקם של עור.

הזרעים רבים אדומים-חומים, כדוריים או לעיתים רחוקות כמעט עגולים, לעתים עם תוספות קטנות בבסיסם אדומים ובשרניים. הזרעים מכילים אנדוספרם שמנוני, חסר עמילן.

טקסונומיה
---------

במיונים בוטניים מיקומה של משפחת הסתווניתיים השתנה עם השנים (בחלקם לא הייתה קיימת), אך במיונים האחרונים (החל מ-APG II מ-2003) היא מוקמה תחת סדרת השושנאים. חלק ממיניה נחשבו בעבר (ויש כאלו המחשיבים אותם עד היום) כשייכים למשפחת השושניים.

שמה של המשפחה, בעברית ובלטינית, קרויה על שם הסוג הנפוץ סתוונית. על מקור השם ראה ערך סתוונית.

סוגים
-----

תחת המשפחה מסווגים, על פי רוב המיונים, הסוגים הבאים:

1. סתוונית (*Colchicum*) - בצלציה (*Androcymbium*), ו- *Bulbocodium, Merendera ה*ם שמות נרדפים לסתוונית
2. גלוריה (*Gloriosa*) - ליטוניה (*Littonia*) שם נרדף לגלוריה. מין תרבותי בישראל הוא גלוריה הדורה (Gloriosa superba)
3. ויורמבי (*Wurmbea*) - *Neodregea, Onixotis הם שמות נרדפים לוויורמבי.*
4. איפיגניה (*Iphigenia*)
5. סנדרסוניה (*Sandersonia*)
6. *Baeometra*
7. *Burchardia*
8. *Camptorrhiza*
9. *Disporum*
10. *Hexacyrtis*
11. *Kuntheria Conran & Clifford*
12. *Ornithoglossum*
13. *Schelhammeria*
14. *Triplandenia*
15. *Uvularia*

מקור חלק מהשמות בעברית(הקישור אינו פעיל), משרד החקלאות.

מיני המשפחה בישראל
------------------

משפחת הסתווניתיים מיוצגת בישראל וסביבתה על ידי 13 מינים הנמנים על הסוג סתוונית. הסוג בצלצייה (Androcymbium palaestinum Baker) הועבר לסוג סתוונית ובצלציה ארץ-ישראלית שונתה לשם סתוונית ארץ-ישראלית (Colchicum palaestinum) בשנת 2008*.*

קישורים חיצוניים
----------------

ויקישיתוף מדיה וקבצים בנושא **סתווניתיים** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. 1 2  .Colchicaceae DC, POWO plants of the World Online. Published on the Internet
2. ↑  סיתווניתיים, באתר צמחיית ישראל וסביבתה
3. 1 2  דרור מלמד, סתווניתיים, באתר צמח השדה
4. ↑  סתוונית רמון, באתר פורטל הערכות הסיכון לטבע בישראל, ‏1-1-2011
5. ↑  Vinnersten, Annika; Larsson, Sonny (December 2010). Biochemical Systematics and Ecology. 38 (6): 1193–1198. doi:1193–1198, Colchicine is still a chemical marker for the expanded Colchicaceae, **Biochemical Systematics and Ecology** 38, 12-2010, עמ' 1193–1198
6. ↑  L. Watson and M.J. Dallwitz, The Families of Angiosperms - Colchicaceae DC, DELTA – DEscription Language for TAxonomy, ‏27-11-2013
7. ↑  Colchicum palaestinum, POWO plants of the World Online. Published on the Internet